b'\n_START_ARTICLE_\nApurimako departamentas\n_START_SECTION_\nIstorija\n_START_PARAGRAPH_\nDepartamento pavadinimas kilo nuo Apurimako up\xc4\x97s, kurios pavadinimas ke\xc4\x8duj\xc5\xb3 kalba rei\xc5\xa1kia \xe2\x80\x9edievo \xc5\xa1nekesys\xe2\x80\x9c. Apie pirmuosius regiono gyventojus \xc5\xbeinoma labai nedaug. Andavajlaso apylink\xc4\x97se gyveno karingi ind\xc4\x97nai \xc4\x8dankai. Jie aktyviai prie\xc5\xa1inosi inkams. Gyventojai vert\xc4\x97si \xc5\xbeemdirbyste, ta\xc4\x8diau i\xc5\xa1laik\xc4\x97 priva\xc4\x8dias valdas. Ispan\xc5\xb3 kolonizacijos laikotarpiu Apurimakas priskirtas Uamangai, o nepriklausomyb\xc4\x97s prad\xc5\xbeioje\xc2\xa0\xe2\x80\x93 Kuskui. Apurimako departamentas sukurtas 1873\xc2\xa0m.\n_START_SECTION_\nGeografija\n_START_PARAGRAPH_\nDepartamentas \xc4\xafsik\xc5\xabr\xc4\x99s And\xc5\xb3 kalnuose. Auk\xc5\xa1\xc4\x8diausio vir\xc5\xa1ukaln\xc4\x97s\xc2\xa0\xe2\x80\x93 Chancohuana Chico (5331 m) ir Tetonas (5300 m). Teritorija yra pereinamoje klimato zonoje tarp sausos Kostos ir dr\xc4\x97gnos Amazonijos. Vidutin\xc4\x97 temperat\xc5\xabra kaln\xc5\xb3 sl\xc4\x97niuose +15\xc2\xa0\xc2\xb0C. Dauguma upi\xc5\xb3 priklauso Amazon\xc4\x97s baseinui; svarbiausios: Apurimakas, \xc5\xa0v. Tomo up\xc4\x97, Pa\xc4\x8da\xc4\x8daka, Pampa. Pagrindiniai e\xc5\xbeerai\xc2\xa0\xe2\x80\x93 Paku\xc4\x8dia, Uspako\xc4\x8dia, Ankasko\xc4\x8dia.\n_START_SECTION_\nEkonomika\n_START_PARAGRAPH_\nPagrindin\xc4\x97s \xc5\xabkio \xc5\xa1akos gyvulininkyst\xc4\x97 (galvij\xc5\xb3 auginimas) ir \xc5\xbeemdirbyst\xc4\x97 (auginami kukur\xc5\xabzai, bulv\xc4\x97s, gumbin\xc4\x97s nasturt\xc4\x97s, mie\xc5\xbeiai, dumpl\xc5\xabn\xc4\x97s). Vyno, aguardijento gamyba. Las Bambas vietov\xc4\x97je i\xc5\xa1gaunamas varis. \xc4\xaerengtos dvi hidroelektrin\xc4\x97s._NEWLINE_Svarbiausi turistiniai objektai yra Abankajaus ir Andavajlaso miestai, Sajvit\xc4\x97s akmuo, kalnai, e\xc5\xbeerai. \xc4\x8cin\xc4\x8deroso provincijoje vyksta Nuestra Se\xc3\xb1ora de Cocharcas atlaidai.'